श्रीभक्तिचन्द्रिका/पञ्चमः पटलः
पञ्चमः पटलः	
अथ स्तोत्रं प्रवक्ष्यामि प्रत्यङ्गवर्णनं प्रभोः ।	
त्रिकालं पठनादेव प्रेमभक्तिं लभेन्नरः ॥१॥	
कश्चिच्छ्रीकृष्णचैतन्यस्मरणाकुलमानसः ।	
पुलकावचिताङ्गोऽपि सकम्पाश्रुविलोचनः ॥२॥	
कथंचित्स्थैर्यमालम्ब्य प्रणम्य गुरुमादरात।	
स्तोतुमारब्धवान्भक्त्या द्विजचन्द्रं महाप्रभुम् ॥३॥	
तप्तहेमद्युतिं वन्दे कलिकृष्णं जगद्गुरुम् ।	
चारुदीर्घतनुं श्रीमच्छचीहृदयनन्दनम् ॥४॥	
लसन्मुक्तालतानद्धचारुकुञ्चितकुन्तलम् ।	
शिखण्डाक्षतगन्धाढ्य पुष्पगुच्छावतंसकम् ॥५॥	
अर्धचन्द्रोल्लसद्भालकस्तूरीतिलकाङ्कितम् ।	
भङ्गुरभ्रूलताकेलिजितकामशरासनम् ॥६॥	
प्रेमप्रवाहमधुररक्तोत्पलविलोचनम् ।	
तिलप्रसूनसुस्निग्धनूतनायतनासिकम् ॥७॥	
श्रीगण्डमण्डलोल्लासिरत्नकुण्डलमण्डितम् ।	
सव्यकर्णसुविन्यस्तस्फुरच्चारुशिखण्डकम् ॥८॥	
मधुरस्मितसुस्निग्धप्रारक्ताधरपल्लवम् ।	
ईषद्दन्तुरितस्निग्धस्फुरन्मुक्तारदोज्ज्वलम् ॥९॥	
सप्रेममधुरालापवशीकृतजगज्जनम् ।	
त्रिकोणचिबुकं कोटिशरदिन्दुप्रभाननम् ॥१०॥	
सिंहग्रीवं महामत्तद्विरदोल्लासिकन्धरम् ।	
आरक्तरेखात्रययुक्कम्बुकण्ठमनोहरम् ॥११॥	
मुक्ता प्रबालकलितहारोज्ज्वलितवक्षसम् ।	
कङ्कणाङ्गदविद्योतिजानुलम्बितभुजद्वयम् ॥१२॥	
यवचक्राङ्कितारक्तश्रीमत्पाणितलोज्ज्वलम् ।	
स्वर्णमुद्रालसच्छ्रीमद्विमलाङ्गुलिपल्लवम् ॥१३॥	
चन्दनागुरुसुस्निग्धं पुलकावलिचर्चितम् ।	
चारुनाभिलसन्मध्यं सिंहमध्यकृशोदरम् ॥१४॥	
विचित्रचित्रवसनमध्यबन्धोल्लसद्वलिम् ।	
सुचारुनूपुरोल्लासिकूजच्चरणपल्लवम् ॥१५॥	
शरच्चन्द्रप्रतीकाशनखराजत्पदाङ्गुलिम् ।	
अङ्कुशध्वजवज्रादिलसत्तलपदाम्बुजम् ॥१६॥	
कोटिसूर्यप्रतीकाशं कोटीन्दुललितद्युतिम् ।	
कोटिकन्दर्पलावण्यं कोटिलीलामनोरमम् ॥१७॥	
साक्षाल्लीलातनुं केलितनुं शृङ्गारविग्रहम् ।	
क्वचिद्भावकलामूर्तिं प्रस्फुरत्प्रेमविग्रहम् ॥१८॥	
नामात्मकं नामतनुं परमानन्दविग्रहम् ।	
भक्त्यात्मकं भक्तितनुं भक्त्याचारविहारिणम् ॥१९॥	
अशेषकेलिलावण्यं लीलाताण्डवपण्डितम् ।	
शचीजठररत्नाब्धिसमुद्भूतसुधानिधिम् ॥२०॥	
अशेषजगदानन्दकन्दमद्भुतमङ्गलम् ।	
स्फुरद्रासरसावेशमदालसविलोचनम् ॥२१॥	
क्वचिद्भक्तजनैर्दिव्यमाल्यगन्धानुलेपनैः ।	
वेष्टितं रससङ्गीतं गायद्भी रसलालसम् ॥२२॥	
क्वचिद्बाल्यरसावेशगङ्गातीरे विहारिणम् । 	
क्वचिद्गायति गायन्तं नृत्यन्तं करशब्दितैः ॥२३॥	
वदन्तं शब्दमत्युच्चैः कुर्वन्तं सिंहविक्रमम् ।	
क्वचिदास्फोटहुङ्कारकम्पिताशेषभूतलम् ॥२४॥	
सुगुप्तगोपिकाभावप्रकाशितजगत्त्रयम् ।	
प्रापिताशेषपुरुषस्त्रीस्वभावमनाकुलम् ॥२५॥	
निजभावरसास्वादविवशैकादशेन्द्रियम् ।	
विदग्धनागरीभावकलाकेलिमनोरमम् ॥२६॥	
गदाधरप्रेमभावकलाक्रान्तमनोरथम् ।	
नरहरिप्रेमरसास्वादविह्वलमानसम् ॥२७॥	
सर्वभागवताहूतकान्ताभावप्रकाशकम् ।	
प्रेमप्रदानललितद्विभुजं भक्तवत्सलम् ॥२८॥	
प्रेमाख्यपदद्वन्द्वं श्रीप्रेमभक्तिमन्दिरम् ।	
निजभावरसोल्लासमुग्धीकृतजगत्त्रयम् ॥२९॥	
स्वनामजपसङ्ख्याभिर्वैष्णवीकृतभूतलम् ।	
नवद्वीपजनानन्दं भूदेवजनमङ्गलम् ॥३०॥	
अशेषजीवसद्भाग्यक्रमसम्भूतसत्फलम् ।	
भयानुरागसुस्नेहभक्तिगम्यपदाम्बुजम् ॥३१॥	
नटराजशिरोरत्नं श्रीनागरशिरोमणिम् ।	
अशेषरसिकस्फूर्यन्मौलिभूषणभूषणम् ॥३२॥	
रसिकानुगतस्निग्धवदनाब्जमधुव्रतम् ।	
श्रीमद्द्विजकुलोत्तंसं नवद्वीपविभूषणम् ॥३३॥	
प्रेमभक्तिरसोन्मत्ताद्वैतसेव्यपदाम्बुजम् ।	
नित्यानन्दप्रियतमं सर्वभक्तमनोरथम् ॥३४॥	
भक्ताराध्यं भक्तिसाध्यं भक्तरूपिणमीश्वरम् ।	
श्रीनिवासादिभक्ताग्रैः स्तूयमानं मुहुर्मुहुः ।	
सार्वभौमादिभिर्वेदशास्त्रागमविशारदैः ॥३५॥	
य एवं चिन्तयेद्देवदेवेशं प्रयतोऽनिशम् ।	
संस्तौति भक्तिभावेन त्रिसन्ध्यं नित्यमेव च ॥३६॥	
धर्मार्थी लभते धर्मं श्रीभागवतमुत्तमम् ।	
अर्थार्थी लभते चार्थं कृष्णसेवाविधौ रतिम् ॥३७॥	
कामार्थी लभते कामं प्रेमभक्तिविधानतः ।	
संसारवासनामुक्तिं मोक्षार्थी विगतस्पृहः ॥३८॥	
विद्यार्थी लभते विद्यां कामसंसारकृन्तनीम् ।	
काव्यार्थी कविताशक्तिं कृष्णवर्णनशालिनीम् ॥३९॥	
अपुत्रो वैष्णवं पुत्रं लभते लोकवन्दितम् ।	
आश्रयार्थी लभेच्छान्तं श्रीमद्भागवतं गुरुम् ॥४०॥	
श्रीमच्छ्रीकृष्णचैतन्यपादाम्बुजे भृशम् ।	
प्रेमानुरागललितां सद्भक्तिं लभते नरः ॥४१॥	
इति भक्तिचन्द्रिकायां प्रत्यङ्गवर्णनो नाम 	
पञ्चमः पटलः